
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr.32/1994 privind sponsorizarea, cu modificările şi completările ulterioare, cu care comisia noastră a fost sesizată în fond cu adresa Biroului Permanent nr.  Plx.368 din 23 mai 2011.
	PREŞEDINTE,

Maria Eugenia BARNA 

RAPORT

asupra propunerii legislative propunerea legislativă pentru modificarea 
şi completarea Legii nr.32/1994 privind sponsorizarea, 
cu modificările şi completările ulterioare 
Cu adresa nr. Plx.368 din 23 mai 2011, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr.32/1994 privind sponsorizarea, cu modificările şi completările ulterioare.
La întocmirea raportului s-a avut în vedere avizul Consiliului Legislativ nr.37 din 13.01.2011, avizul Comisiei juridice, de disciplină şi imunităţi precum şi punctul de vedere al Guvernului nr. 590 din 11.03.2011.
Prezenta propunere legislativă are ca obiect de reglementare  modificarea şi completarea Legii nr.32/1994 privind sponsorizarea, cu modificările şi completările ulterioare, astfel încât persoanele fizice şi juridice române, care efectuează sponsorizări în domeniile reglementate de lege, să beneficieze de reducerea bazei impozabile cu echivalentul sponsorizărilor, dar nu mai mult de 16% din baza impozabilă.
În prezent reducerea este de maxim 5%.
Totodată, se propune aplicarea aceluiaşi tratament fiscal şi pentru donaţii.
Propunerea legislativă face parte din categoria legilor ordinare, potrivit art. 73 din Constituţia României, republicată.
La dezbaterea propunerii legislative a participat, în conformitate cu prevederile art. 54 şi 55 din Regulamentul Camerei Deputaţilor: din partea Ministerului Finanţelor Publice domnul Doru Petru Dudaş – director general.
La lucrările comisiei şi-au înregistrat prezenţa un număr de 33 deputaţi din totalul de 33 membri ai comisiei.

Raportul comisiei a fost adoptat în unanimitate de către deputaţii prezenţi la dezbateri.
Propunerea legislativă a fost respinsă de Senat în şedinţa din data de 16 mai 2005.

Propunerea legislativă potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative pentru modificarea şi completarea Legii nr.32/1994 privind sponsorizarea, cu modificările şi completările ulterioare, în şedinţa din data de 7 iunie 2011, comisia propune Plenului Camerei Deputaţilor respingerea din următoarele considerente:
a) prin reglementările propuse de iniţiatori se diminuează baza impozabilă şi implicit se reduce impozitul pe veniturile din activităţi independente realizate de persoane fizice sau impozitul pe profit datorat de persoanele juridice. 
b) în conformitate cu prevederile art. 1 alin. (3) din Legea nr.  571/2003 privind Codul fiscal, „în materie fiscală, dispoziţiile prezentului  cod prevalează asupra oricăror prevederi din alte acte normative, în caz de conflict între acestea aplicându-se dispoziţiile Codului fiscal”;

c) potrivit art. 48 alin. (5) lit. a) din Legea nr. 571/2003 cu modificările şi completările ulterioare, „cheltuielile de sponsorizare, mecenat şi pentru acordarea de burse private, efectuate conform legii, în limita unei cote de 5% din baza de calcul determinată ca diferenţă între venitul brut şi cheltuielile deductibile, altele decât cheltuielile de sponsorizare, mecenat, pentru acordarea de burse private, cheltuieli de protocol, cotizaţiile plătite la asociaţiile profesionale;
d) devin incidente dispoziţiile art. 13 din Legea responsabilităţii fiscal-bugetare nr. 69/2010, conform cărora „În cazurile în care se fac propuneri de acte normative care conduc la diminuarea veniturilor bugetare, se va elabora fişa fiscală potrivit prevederilor art. 15 din Legea nr. 500/2002, cu modificările şi completările ulterioare, care trebuie să îndeplinească cel puţin una dintre următoarele condiţii:
- să aibă avizul Ministerului Finanţelor Publice şi al Consiliului fiscal, conform căruia impactul financiar a fost luat în calcul în prognoza veniturilor bugetare şi nu afectează ţintele bugetare anuale şi pe termen mediu;
- să fie însoţită de propuneri de măsuri de compensare a impactului financiar respectiv, prin majorarea altor venituri bugetare.”
	PREŞEDINTE,

Maria Eugenia BARNA
	SECRETAR,

Nicolae BUD

